**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2021. június 30-i ülésére)

**TÁRGY: A KISKŐRÖS 3090 HRSZ-Ú VÁROSHÁZA TÁRSASHÁZ ÁLLAMI TULAJDONBAN LÉVŐ ALBETÉTEINEK INGYENES TULAJDONBAVÉTELE**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 84. §-a alapján 2012. január 1. napjával a hivatásos önkormányzati tűzoltóságok állami tűzoltósággá alakultak át. Egyidejűleg az önkormányzati tűzoltóság működtetését és fenntartását szolgáló, a hivatásos önkormányzati tűzoltóságok használatában lévő, és a tűzoltósági feladatok elvégzéséhez szükséges önkormányzati vagyon térítésmentesen az állam tulajdonába került.

A tűzoltóság feladatellátása az önkormányzat korlátozottan forgalomképes törzsvagyonát képező 3090 hrsz-ú, természetben Kiskőrös, Petőfi S. tér 1. és a Kiskőrös, Szent L. utca 2. szám alatti ingatlanon valósult meg. A feladatellátáshoz szükséges vagyon ingyenes tulajdonba adása és az átadott vagyon ingatlan-nyilvántartásban történő rendezése érdekében a Képviselő-testület a 81/2012. számú határozatával a 3090 hrsz-ú ingatlant társasházzá alakította. A vagyonátadással az állam tulajdonába került a 3090/B/1, a 3090/B/2 hrsz-ú épület és a 3090/C/2, valamint a 3090/D/2 hrsz-ú albetéten nyilvántartott épületrészek.

Kiskőrös Város Képviselő-testülete a 93/2018. számú határozatával a Magyar Állam részére ingyenesen tulajdonba adta az üzleti vagyonát képező Kiskőrös, 104/23 hrsz-on nyilvántartott ingatlanát, új hivatásos tűzoltóparancsnokság elhelyezése céljából. A Kiskőrös, Dózsa Gy. út 85. szám alatt megépült új épületegyüttest a Kiskőrösi Hivatásos Tűzoltóparancsnokság 2020. november 25. napjával használatba vette, így a korábban a tűzoltósággal összefüggő feladatok ellátására tekintettel a fentiekben nevesített épületrészek használata feleslegessé vált.

A közigazgatási feladat- és hatáskörök állami és önkormányzati szintű átszervezése miatt, valamint figyelemmel arra, hogy a feladat- és hatáskörök állam részére történő átadásával a feladatellátás helyszíneként szolgáló ingatlanok is átadásra kerültek, az Önkormányzat közfeladatainak ellátására szolgáló ingatlanok száma és területe jelentősen csökkent.

Tekintettel arra, hogy a katasztrófavédelmi feladatok ellátására tekintettel átadott ingatlanok a feladatellátás szempontjából feleslegessé váltak, az Önkormányzat, Magyarország helyi önkormányzatairól szóló 2011. évi CLXXXIX. törvény 13. §-ában szabályozott helyben biztosítható közfeladatainak ellátására hivatkozva, az állami vagyonról szóló 2007. évi. CVI. törvény 36. § (2) bekezdés c) pontja alapján az Önkormányzat kezdeményezi a Kiskőrös, 3090/B/1, a 3090/B/2, a 3090/C/2 és a 3090/D/2 hrsz-ú albetéten nyilvántartott ingatlanrészek ingyenes tulajdonba vételét a tulajdonosi joggyakorlónál.

Az ingyenes tulajdonba vételi eljárással, valamint az ingatlan-nyilvántartásban történő átvezetéssel kapcsolatosan felmerülő valamennyi költséget az Önkormányzat visel. Az ingyenes vagyonátruházási kérelmek tárgyában a Kormány jogosult döntést hozni.

Fentiek figyelembevételével javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2021. június 22.**

**Domonyi László s.k.,**

**polgármester**

**HATÁROZAT - TERVEZET**

A Képviselő-testület

1. egyetért azzal, hogy Kiskőrös Város Önkormányzata a nemzeti vagyonról szóló 2011. évi CXVI. törvény 13. §-ában foglalt helyben biztosítható közfeladatellátási kötelezettsége, valamint az állami vagyonról szóló 2007. évi CVI. törvény 36. § (2) bekezdésének c) pontja alapján kezdeményezi és kérelmezi a Magyar Nemzeti Vagyonkezelő Zrt.-nél, mint vagyonkezelőnél a Kiskőrös 3090/B/1, a 3090/B/2, a 3090/C/2 és a 3090/D/2 hrsz-ú albetéten nyilvántartott a Magyar Állam tulajdonában (tulajdonosi joggyakorló: Magyar Nemzeti Vagyonkezelő Zrt.) lévő épület és épületrészek ingyenes önkormányzati tulajdonba adását.
2. a 3090/B/1, a 3090/B/2 hrsz-on nyilvántartott épületet Magyarország helyi önkormányzatairól szóló 2011. CLXXXIX. törvény 13. §-ában meghatározott helyben biztosítható közfeladatellátással összefüggő ügyviteli feladatainak, a 3090/C/2 és a 3090/D/2 hrsz-ú ingatlanrészeket raktározási, tárolási célból kívánja tulajdonba venni.
3. nyilatkozik arról, hogy az 1. pontban nevesített ingatlan nem áll *(örökségvédelmi / természetvédelmi / helyi / Natura 2000)* védettség alatt.
4. kötelezettséget vállal arra, hogy az ingyenesen tulajdonba vett ingatlanrészt nem idegeníti el.
5. egyetért azzal, hogy az ingyenes tulajdonba vétel során felmerülő valamennyi költséget Kiskőrös Város Önkormányzata viselje.
6. felhatalmazza a polgármestert az ingatlanrész ingyenes tulajdonba vételével összefüggő kérelem benyújtására, az eljárások megindítására, a jognyilatkozatok megtételére, valamint az ingyenes tulajdonba vételről szóló megállapodás aláírására.

**Felelős:** polgármester

**Határidő:** értelemszerűen